《题高行人使琉球卷》
明代·皇甫汸

奉使彤庭上，颁封碧海隅。天池凌浩渺，星汉挂虚无。

云日龙宫凌，风霆蛟壑呼。扶桑标外域，嘉树在方壶。

绥化遐难极，论恩荡不殊。波臣承玉册，水伯护金符。

采秀三山近，乘槎万里孤。即思枚氏发，因颂禹王图。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。